DA Den Europæiske Unions Tidende C 292/4

Høringskonsulentens endelige rapport (1)

COMP/39.452 — om vindues- og glasdørsbeslag

2012/C 292/04

Sagen drejer sig om et kartel bestående af ni producenter af vindues- og glasdørsbeslag, som i årene 1999 til 2007 hvert år aftalte prisforhøjelser inden for Det Europæiske Økonomiske Samarbejdsområde.

BAGGRUND

Efter at virksomheden Roto Frank AG havde anmodet om en bødefritagelse med henvisning til bestemmelserne om samarbejde i kartelsager, blev der i juli 2007 gennemført en række uanmeldte kontrolbesøg. Derefter søgte også Gretsch-Unitas GmbH og Mayer & Co Beschläge GmbH om anvendelse af bestemmelserne om samarbejde i kartelsager. Kommissionen gav i juni 2007 Roto Frank en betinget bødefritagelse.

SKRIFTLIG PROCEDURE

Klagepunktsmeddelelse

Som reaktion på ansøgningerne om anvendelse af bestemmelserne om samarbejde i kartelsager gennemførte Kommissionen en undersøgelse, som førte til, at Kommissionen den 16. juni 2010 sendte en klagepunktsmeddelelse til 14 juridiske personer, som tilhørte ni koncerner (2). I denne meddelelse kom Kommissionen til den foreløbige konklusion, at adressaterne i årene 1999 til 2007 havde deltaget i en enkelt og vedvarende overtrædelse af artikel 101 i EUF-traktaten og artikel 53 i EØS-aftalen, eftersom de hvert år havde indgået prisaftaler inden for EØS. Kommissionen meddelte, at den ville vedtage en afgørelse med henblik på at fastslå, at der var sket en overtrædelse, og at den i henhold til artikel 7 og 23 i forordning (EF) nr. 1/2003 ville udstede bøder.

Aktindsigt

Klagepunktsmeddelelsens adressater har fået aktindsigt ved hjælp af en cd-rom, som de fik tilsendt den 5. juli 2010. Herudover har de haft mulighed for i Kommissionens lokaler at skaffe sig indsigt i virksomhedserklæringer.

De berørte virksomheder har ikke over for mig omtalt nogen problemer med aktindsigt.

Forlængelse af fristen til at svare på klagepunktsmeddelelsen

Klagepunktsmeddelelsens adressater fik indledningsvis en frist på otte uger fra modtagelsen af cd-rommen med dokumenterne til at fremsætte deres skriftlige kommentarer til klagepunkterne.

Nogle af de berørte parter søgte om en forlængelse af fristen, hvilket de delvis har fået. Afhængig af den begrundelse, der blev givet for ønsket om fristforlængelse, blev den forlænget med en til tre uger; f.eks. blev der givet en fristforlængelse på tre uger primært til oversættelse af bilag blandt kommissionsdokumenterne, som ikke forelå på den berørte parts sprog.

Alle adressater har svaret på klagepunktmeddelelsen inden for den fastsatte frist.

Efter at Strenger i september 2010 som led i en overtagelse ændrede navn og selskabsform, meddelte Kommissionen Strenger, at afgørelsen ville blive rettet til den nye virksomhed, og samtidig gav den Strenger lejlighed til at fremsætte kommentarer.

MUNDTLIG PROCEDURE

Mundtlig høring

Alle berørte virksomheder har benyttet sig af deres ret til at deltage i den mundtlige høring. Høringen fandt sted den 19. oktober 2010.

UDKAST TIL AFGØRELSE

Kommissionen fastholdt, efter at klagepunktsmeddelelsens adressater havde udtalt sig både skriftligt og mundtligt, klagepunkterne mod alle ni koncerner; den har dog frafaldet klagepunkterne mod tre juridiske personer, som tilhører virksomhederne Maco, Fuhr og Siegenia. Med hensyn til den italienske virksomhed AGB antages det nu, at overtrædelsesperioden var ca. 8 måneder kortere, og at kun Italien var berørt.

Efter min opfattelse vedrører udkastet til afgørelse kun de klagepunkter, som de berørte virksomheder har haft lejlighed til at udtale sig om.

Jeg konstaterer, at alle parters ret til at blive hørt er blevet overholdt i denne sag.

Bruxelles, den 26. marts 2012. Michael ALBERS

(1) Jf. artikel 16 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegema-Frank Verwaltimgs-GmbH, NORAA GmbH (Siegenia), Aug. Winkhaus GmbH & Co, KG {Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgescllschaft mbH (Fuhr), Alban Giacomo SpA (AGB).